Forslag til Rådets direktiv om ændring af direktiv 94/67/EF om forbrænding af farligt affald (98/C 13/04) (EØS-relevant tekst) KOM(97) 604 endelig udg. - 97/0314(SYN)

(Forelagt af Kommissionen den 24. november 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 S, stk. 1,

under henvisning til forslag fra Kommissionen,

i samarbejde med Europa-Parlamentet, efter fremgangsmåden i artikel 189 C,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Direktiv 94/67/EF af 16. december 1994 om forbrænding af farligt affald (1) fastsætter grænseværdier for luftforurenende emissioner;

i overensstemmelse med artikel 8, stk. 3, i direktiv 94/67/EF skal Rådet fastlægge et sæt specifikke emissionsgrænseværdier for forurenende stoffer i spildevand fra rensning af røggas, der skal udledes efter separat behandling;

emissionsgrænseværdierne i nærværende direktiv opfylder kravet om, at forurening ikke må flyttes fra luften til vandmiljøet;

til overvågning af emissionerne kræves der avancerede målemetoder til sikring af, at emissionsgrænseværdierne for forureningsstofferne overholdes -

UDSTEDT FØLGENDE DIREKTIV:

Artikel 1

I direktiv 94/67/EF om forbrænding af farligt affald foretages følgende ændringer:

1) Artikel 8 affattes således:

»Artikel 8

1. Udledning af spildevand fra et forbrændingsanlæg kræver tilladelse fra de kompetente myndigheder.

2. Udledning i vandmiljøet af spildevand fra rensning af røggas skal begrænses mest muligt.

3. Såfremt tilladelsen indeholder en særlig bestemmelse herom, kan spildevand fra rensning af røggas udledes efter separat behandling, på betingelse af:

a) at kravene i relevante EU-, nationale og lokale bestemmelser overholdes i form af emissionsgrænseværdier, og

b) at massekoncentrationen af de i bilag IV anførte forurenende stoffer ikke overskrider de i samme bilag fastlagte emissionsgrænseværdier.

4. Emissionsgrænseværdierne finder anvendelse på det sted, hvor de i bilag IV anførte forurenende stoffer udledes fra forbrændingsanlægget. Hvis spildevand fra rensning af røggas behandles sammen med andet lignende spildevand fra forbrændingsanlægget, skal operatøren foretage de i stk. 8 anførte målinger:

a) på spildevandsstrømmen fra røggasrensningsprocesserne, inden spildevandet føres til det fælles spildevandsbehandlingsanlæg

b) på den eller de andre spildevandsstrømme, inden spildevandet føres til det fælles spildevandsbehandlingsanlæg

c) ved det sted, hvor spildevand fra forbrændingsanlægget udledes endeligt efter endt behandling.

Operatøren foretager passende massebalanceberegninger for at bestemme de emissionsniveauer i den endelige spildevandsudledning, som kan tilskrives spildevand fra røggasrensning, med henblik på at kontrollere, om de i bilag IV anførte emissionsgrænseværdier overholdes.

5. De kompetente myndigheder sikrer, at spildevand ikke fortyndes ved opblanding med andre spildevandsstrømme eller på anden måde, medmindre en sådan opblanding indgår i en proces, der er behørigt godkendt i henhold til forskrifterne om tilladelse til affaldshåndtering.

6. I tilladelsen

a) opstilles emissionsgrænseværdier for organiske og uorganiske forurenende stoffer i overensstemmelse med stk. 2 og med henblik på at opfylde kravene i stk. 3, litra a)

b) fastsættes mindst driftskontrolparametre for pH, temperatur, mængde og turbiditet

c) fastsættes en grænse for den mængde spildevand, der kan udledes, til sikring af, at massen af tungmetaller, dioxiner og furaner i forhold til mængden af behandlet farligt affald er mindre end den mængde, der tillades udledt i luften.

7. Der skal indføres en overvågningsprocedure til kontrol med, om udledningen af forurenende stoffer som omhandlet i stk. 3, stk. 6, litra a), og bilag IV er i overensstemmelse med emissionsgrænseværdierne. Denne procedure skal omfatte prøvetagning og analyse.

Emissionsgrænseværdierne er overholdt, hvis:

a) ingen af de daglige gennemsnitsværdier overskrider nogen af de emissionsgrænseværdier, der er anført i bilag IV for suspenderede stoffer i alt (forurenende stof nr. 1) eller for tungmetaller (forurenende stoffer nr. 5-14) eller i søjle B i bilag IV for kviksølv, cadmium og tallium (forurenende stoffer nr. 2, 3 og 4)

b) ingen af de månedlige gennemsnitsværdier overskrider nogen af de emissionsgrænseværdier, der er anført i søjle A i bilag IV for kviksølv, cadmium og tallium (forurenende stoffer nr. 2, 3 og 4)

c) ingen af de to årlige målinger af dioxiner og furaner overskrider den emissionsgrænseværdi, der er anført i bilag IV for forurenende stof nr. 15.

8. Følgende målinger foretages ved udledningsstedet:

a) kontinuerlige målinger af de i stk. 6, litra b), omhandlede parametre

b) daglig enkeltmåling af suspenderede stoffer i alt

c) daglige målinger af en repræsentativ 24-timers prøvetagning af de i stk. 3 omhandlede forurenende stoffer, anført som nr. 5-14 i bilag IV

d) månedlige målinger af kviksølv, cadmium og tallium

e) mindst to målinger pr. år af dioxiner og furaner; i de første tolv driftsmåneder udføres der dog en måling hver anden måned.

9. Målemetoderne skal opfylde følgende krav:

a) målingerne til bestemmelse af koncentrationerne af vandforurenende stoffer i udledningen skal være repræsentative

b) prøvetagning og analyse af alle forurenende stoffer, herunder dioxiner og furaner, skal foretages i overensstemmelse med bilag III, punkt 2

c) proceduren for overvågning af dioxiner og furaner skal godkendes i overensstemmelse med bilag III, punkt 3.

10. Forbrændingsanlæg, herunder tilknyttede områder til oplagring af farligt affald, udformes og drives således, at udslip af forurenende stoffer til jorden og grundvandet undgås i overensstemmelse med Rådets direktiv 80/68/EØF af 17. december 1979 om beskyttelse af grundvandet mod forurening forårsaget af visse farlige stoffer (¹). Der skal endvidere være kapacitet til oplagring af regnvandsafstrømning fra forbrændingsanlæggets område og af vand, der er kontamineret som følge af spild eller brandslukning.

Denne opbevaringskapacitet skal være tilstrækkelig til, at vandet om nødvendigt kan afprøves og behandles inden udledning.

(¹) EFT L 20 af 26.1.1980, s. 43. Direktivet er senest ændret ved direktiv 91/692/EØF.«

2) Bilaget til dette direktiv tilføjes som nyt bilag IV.

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest januar 1998. De underretter straks Kommissionen derom.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

(1) EFT L 365 af 31.12.1994, s. 34.

BILAG

»BILAG IV

>TABELPOSITION>

«